[{"text_idx": "#000000", "text": "Author: John FrancisKind: original work, novel, FELAvailability: In stockPrice: \u20ac16.00Year of publication: 2011Other formats/editions: Kindle8 \u20ac8.41, ePub \u20ac8.41, PDF \u20ac8.41Description: Vi deziras senti vin kavaliro? Vi bedau\u0306ras, ke vi ne vivis en kastelo kun imponaj remparoj? Nova rakonto pri intrigoj, miskomprenoj kaj sekretaj bataloj en mezepoka etoso atendas vian legadon.\nLa verko aperis kelkajn tagojn antau\u0306 la morto de la au\u0306toro. Tamen John Francis neniam vidis sian lastan romanon. La libroj survojis al li en la pos\u0302to, en la momento, kiam li forpasis.Sample book: ePub download, Kindle8 download, PDF downloadPages: 189Runtime: 135 minHeight: 200 mmWeight: 211 gISBN: 978-90-77066-47-8Review: De Stefan MacGill: Bonvena aperigo en malkutima g\u0302enroDe Valentin Melnikov: Pri kavaliroj kaj damoj de pasinta tempo...De Paul Gubbins: Rakonto neniel mezepoka En Nederlando, Imperestrio vivas en kastelo kun sia familio, korteganoj kaj lakeoj. Temas pri lojaleco de lakeoj, intrigoj de tiuj, kiuj volas regi anstatau\u0306 la Imperestrio.\nTiu libro estas simplstile verkita sed havas grandan vortprovizon. G\u0302i estas interesa por mezbona nivelo de esperantisto.\n(Ludino (Francio) - Internacia Esperanto-Sumoo Novembro 2018)Rating: Add my rating"}, {"text_idx": "#000003", "text": "Jen historia rakonto, kiu disvolvig\u0302as en fikcia landaro el iu mezepoka au\u0306 praepoka erao \u2013 kun kasteloj, nobeloj, popolanoj kaj servantoj. La karakteroj vivas por ni kaj estas kredeblaj. Tamen, kiel ofte en tia g\u0302enro, la leganto iel devas havi enciklopedian kapablon distingi kaj memori diversajn rolulojn, kiuj gamas tra generacioj, kune kun la motivoj kaj planoj \u2013 tiu sekvokapablo tiom pli necesas, se vi ne g\u0302uas la lukson konsumi la verkon unupafe."}, {"text_idx": "#000004", "text": "La centra rolulo estas junulo, kiu farig\u0302as lakeo en la servo de reg\u0302aro, specife de kronprincino. La rakonto sekvas lian kreskon el juneco al matureco, en kiu li lernas la arton farig\u0302i efika lakeo, ne nur sklavece obeanta, sed ruze plenumanta la bezonojn de la gemastroj, taksante situaciojn kaj animstatojn, eltrovante necesajn informojn, sed c\u0302iam provante (ne c\u0302iam sukcese) respekti la ekstremajn (kaj fojfoje kontrau\u0306dirajn) postulojn de kortuma etiketo: \u201eLiveru sukajn informojn, sed ne trudu vin arogante, ne kontrau\u0306diru; parolu nur kiam alparolata ...\u201d"}, {"text_idx": "#000006", "text": "Francis bone regas sian g\u0302enron, kaj esprimas sin per bonstila, matura Esperanto. Ne eblas spuri kun certeco la verko-jaron, sed ni imagas g\u0302in unu el la pli fruaj verkoj de tiu kvaropano. Sed jes, tiu bona lingva stilo reliefigos sin pli klare en liaj postaj verkoj \u2013 elstare La granda Kaldrono."}, {"text_idx": "#000007", "text": "Vi do kaptig\u0302os en triparta historia romano, en mondo de kavaliroj, reg\u0302aj kortegoj, regantoj, regatoj kaj servantoj. Svarmas intrigoj, komplotoj, suspektoj kaj strategio, c\u0302io pene realigita en pra-teknologia epoko."}, {"text_idx": "#000008", "text": "La verko ja postulas regon de ampleksa vort-trezoro; svarmas historiaj vortoj: livreo (p. 26), repso (p. 28), devanci (p. 28), krabli (p. 38), ektikis (p. 43), panegiro (p. 47), lau\u0306bo ktp. Troveblas lingvaj juveletoj, kiaj lakefrajo (p. 56), nervojnskuaj (p. 120), scifiero (p. 162) kaj (p. 48) \u201etutrutine nazalnazas\u201d."}, {"text_idx": "#000010", "text": "Resume, jen facile digestebla junul-aventura rakonto kun amplekso kaj kvalito malofta en la esperanta literaturo. Ni devas lau\u0306di la eldonintojn pro la konigo kaj sekve eternigo de c\u0302i tiu verko; g\u0302uste en la jaro antau\u0306 la forpaso de la au\u0306toro."}, {"text_idx": "#000011", "text": "Pri kavaliroj kaj damoj de pasinta tempo..."}, {"text_idx": "#000012", "text": "Dorsflanke de Kronprincedzino legeblas: 'Vi s\u0302atas legi bonstilan, simplan knabecan rakonton? Vi deziras ree senti vin transiri de knabeco al junuleco? \u2013 Jen la libro por vi!'"}, {"text_idx": "#000013", "text": "Honeste, kaj responde al tiuj senc\u0302uaj demandoj, ne. Mi ne volas ree transiri de knabeco al junuleco (familianoj sendube dirus, ke mi neniam eliris mian knabecon). Sed jen bizara afero: legante Kronprincedzinon, mi neniam sentis, ke mi tenas en la manoj aparte knabecan au\u0306 junulecan 'transiran' rakonton."}, {"text_idx": "#000014", "text": "Sendube eniras la leganto fantazian mondon \u2013 mondon de la jam pro aliaj Francis-rakontoj konata s\u0302tateto Juglando, de la rivala kaj malamika Gimdalo, de la alianca kaj paca Dalfunto. Sed fantazio ne nepre signifu porinfana legado."}, {"text_idx": "#000015", "text": "Efektive la komploto mortigi la kronprincedzinon, la trukoj, la ruzoj ambau\u0306flanke aplikataj por protekti proprajn interesojn, memorigas pri ajna politika ludo kat-musa \u2013 ekzemple pri la sekretoj kaj la mensogoj, pri la provoj kas\u0302i, trompi, aktuale prilumataj dum la Levenson-enketo (noto por nebritaj legantoj de La Brita Esperantisto: enketo pri la fiagoj de la imperio amaskomunikila de Rupert Murdoch, la rolo de la polico, kaj la enplektig\u0302o de politikistoj). Ludig\u0302as do Kronprincedzino en fora, fantazia mezepoko, sed la etoso pleje modernas."}, {"text_idx": "#000016", "text": "Modernas ankau\u0306 \u2013 bedau\u0306rinde \u2013 la kruele hierarh\u0302ia strukturo de la juglanda reg\u0302o-palaco. Jen mondo for de porinfanaj feinrakontoj kun ridetanaj reg\u0302idoj, pimpaj princinoj kaj kurag\u0302aj kavaliroj. C\u0302iu c\u0302e la juglanda kortumo konas sian rangon, au\u0306 senrangon \u2013 kaj ve al la lakeolernanto, kiu g\u0302in ec\u0302 dummomente forgesas. En Juglando la princedzino estas kvazau\u0306 diktatoro, marionetiste tirante c\u0302ies fadenojn; s\u0302ia filo, la princeto, estas monstro, kiu senpense kaj senkompate blindigas junan amikon."}, {"text_idx": "#000017", "text": "C\u0302u rakonto mezepoka? Neniel. Hodiau\u0306aj oficejoj, fabrikoj, do laborejoj c\u0302iaj kaj c\u0302ieaj, konas c\u0302iuj siajn tiranojn, kiuj lau\u0306vole ekspluatas, insultas, manipulas siajn 'lakeojn'. Jen do la genio de Francis: trompi per mezepoka infano-rakonto, brili per nuntempa plenkreskulo- alegorio."}, {"text_idx": "#000018", "text": "Facile kaj flue legeblas la romano: g\u0302enas ie-tie nur kelkaj preseraroj (superfluaj citiloj frazfinaj). Cetere mi pledus por pliaj komoj: ekzemple ec\u0302 al la komenca propozicio mankas du \u2013 '... ekde la tago kiam lia familio certis ke la infano ...' (prefere post tago kaj certis). Eble tamen mi tro instruistece reagas."}, {"text_idx": "#000019", "text": "Forpasis John Francis kelkajn semajnojn, antau\u0306 ol mi ricevis recenzocele Kronprincedzinon. Mi bedau\u0306ras, ke ne eblis al mi esprimi al tiu c\u0302i homo modesta kaj bonkora, al tiu c\u0302i verkisto eminenta kaj unikvoc\u0302a, mian plezuron pri \u2013 mi supozas \u2013 lasta romano lia."}, {"text_idx": "#000020", "text": "Pri forpasintaj au\u0306toroj eblas artikoli, prelegi, kaj tiel teni viva ties memoron. Multe pli bone, tamen, ac\u0302eti, legi kaj, kiel mi, g\u0302ui Kronprincedzinon \u2013 kaj tiel teni vivaj ne nur la memoron sed ankau\u0306 la vortojn de unu el niaj plej elstaraj verkistoj."}]